#### «ΚΑΝΟΝΙΣΜΟΣ ΧΡΗΜΑΤΟΔΟΤΗΣΗΣ ΣΥΜΜΕΤΟΧΗΣ

#### ΥΠΟΨΗΦΙΩΝ ΔΙΔΑΚΤΟΡΩΝ

#### ΣΕ ΕΠΙΣΤΗΜΟΝΙΚΑ ΣΥΝΕΔΡΙΑ/ΚΑΛΛΙΤΕΧΝΙΚΕΣ ΕΚΔΗΛΩΣΕΙΣ

**ΣΤΟΧΟΣ**

Η Επιτροπή Ερευνών και Διαχείρισης του Ειδικού Λογαριασμού Κονδυλίων Έρευνας του Πανεπιστήμιου Μακεδονίας, στο πλαίσιο της Ερευνητικής του Πολιτικής, έχει θεσμοθετήσει Πρόγραμμα οικονομικής ενίσχυσης των Υποψηφίων Διδακτόρων των ακαδημαϊκών Τμημάτων του Πανεπιστημίου μας, για τη συμμετοχή τους σε Επιστημονικά Συνέδρια της ημεδαπής ή της αλλοδαπής. Ειδικότερα για τους Υποψήφιους Διδάκτορες του Τμήματος Μουσικής Επιστήμης και Τέχνης προβλέπεται, σύμφωνα με το υπ’ αριθμ. 2/3-10-2018 Απόσπασμα Πρακτικού του Τμήματος ΜΕΤ, η οικονομική τους ενίσχυση για τη συμμετοχή τους σε Καλλιτεχνικές Εκδηλώσεις (συναυλίες, ρεσιτάλ, διεθνείς μουσικές διοργανώσεις, παραστάσεις κλπ), εφόσον υπάρχει σχετική βεβαίωση συμμετοχής και ύστερα από την έγκριση της Συνέλευσης του Τμήματος που θα επιβεβαιώνει τη συνάφεια της εκδήλωσης με τη διδακτορική διατριβή του Υ.Δ. σύμφωνα και με την εισήγηση του επιβλέποντος Καθηγητή.

###### **ΠΡΟΫΠΟΘΕΣΕΙΣ ΟΙΚΟΝΟΜΙΚΗΣ ΕΝΙΣΧΥΣΗΣ**

Όλοι οι υποψήφιοι διδάκτορες του Πανεπιστημίου Μακεδονίας δικαιούνται να υποβάλουν αίτηση χρηματοδότησης στη Μονάδα Οικονομικής και Διοικητικής Υποστήριξης (Μ.Ο.Δ.Υ.) του Ε.Λ.Κ.Ε., μέσω της Γραμματείας του Τμήματός τους. Οι υποψήφιοι διδάκτορες δικαιούνται να υποβάλουν ταυτόχρονα αίτηση για περισσότερες της μιας (1) παρουσίασης, ανά έτος. Προτεραιότητα θα δίδεται σε αυτούς που βρίσκονται στο τελευταίο στάδιο εκπόνησης της διδακτορικής τους διατριβής.

Επισημαίνεται ότι λόγω της αλλαγής του Νομικού Πλαισίου που διέπει τους ΕΛΚΕ από το έτος 2019 μεταβάλλεται η διαδικασία ως εξής:

α) ο Υποψήφιος Διδάκτορας, πριν την πραγματοποίηση της μετακίνησής του και οπωσδήποτε πριν την πραγματοποίηση οποιασδήποτε δαπάνης (π.χ. έκδοση εισιτηρίου, πληρωμή ξενοδοχείου, πληρωμής συμμετοχής στο συνέδριο κλπ) θα πρέπει να υποβάλλει αίτηση στη Γραμματεία του Τμήματος όπου να προσδιορίζεται το χρονικό διάστημα, ο τόπος και ο σκοπός της μετακίνησής του και το ανώτερο προβλεπόμενο ποσό της μετακίνησης.

β) η Γραμματεία θα πρέπει να στείλει στη ΜΟΔΥ του ΕΛΚΕ, πριν την πραγματοποίηση της μετακίνησής του και οπωσδήποτε πριν την πραγματοποίηση οποιαδήποτε δαπάνης, την απόφαση της Συνέλευσης του Τμήματος για τη συμμετοχή του Υποψήφιου Διδάκτορα σε Επιστημονικό Συνέδριο/Καλλιτεχνική Εκδήλωση και να προσδιορίζεται το χρονικό διάστημα, ο τόπος και ο σκοπός της μετακίνησής του και το ανώτερο προβλεπόμενο ποσό. Σημειώνεται ότι η Συνέλευση αποφασίζει βάσει του διαθέσιμου υπολοίπου του Τμήματος και βάσει των ακαδημαϊκών κριτηρίων που έχει θέσει με απόφασή της.

γ) Κατόπιν τούτων ο Πρόεδρος της Επιτροπής Ερευνών εκδίδει την Απόφαση Ανάληψης Υποχρέωσης, η οποία αναρτάται στη Διαύγεια από τη ΜΟΔΥ και κοινοποιείται στη Γραμματεία του Τμήματος, η οποία στη συνέχεια θα πρέπει να τη στείλει στον Υ.Δ.

**δ) Μετά την ολοκλήρωση όλων των παραπάνω διαδικασιών (α, β και γ) ο Υποψήφιος Διδάκτορας μπορεί να προχωρήσει στην πραγματοποίηση των προβλεπόμενων δαπανών**.

**ΥΨΟΣ ΟΙΚΟΝΟΜΙΚΗΣ ΕΝΙΣΧΥΣΗΣ**

Στο πλαίσιο του ανωτέρω αυτοχρηματοδοτούμενου έργου του Ε.Λ.Κ.Ε.,  **προϋπολογίζεται για το ημερολογιακό έτος 2019, το ποσό των 10.000,00 € ανά Ακαδημαϊκό Τμήμα του Πανεπιστημίου, ωστόσο** η οικονομική ενίσχυση θα καταβάλλεται επί τη βάσει των πραγματικώς διενεργηθεισών δαπανών, αφού προσκομισθούν τα απαιτούμενα δικαιολογητικά, όπως ορίζονται στην οικεία Ενότητα του παρόντος Κανονισμού, που επιγράφεται ειδικότερα «ΠΡΟΫΠΟΘΕΣΕΙΣ ΚΑΤΑΒΟΛΗΣ ΤΩΝ ΔΑΠΑΝΩΝ». Το ανώτατο ποσό οικονομικής ενίσχυσης **για κάθε υποψήφιο διδάκτορα ορίζεται στα 1.500,00 € για το σύνολο των αποδεδειγμένων παρουσιάσεων**, ενώ το ποσό οικονομικής ενίσχυσης οριστικοποιείται κατόπιν εκκαθάρισης από τη Μ.Ο.Δ.Υ. του Ε.Λ.Κ.Ε, των σχετικών προσκομιζομένων δαπανών μετακίνησης, ήτοι παραστατικών και λοιπών, κατά περίπτωση, συνοδευτικών δικαιολογητικών. Σε περίπτωση αποκλίσεων μεταξύ του αιτούμενου και του τελικώς εκκαθαρισμένου ποσού, η ΜΟΔΥ του ΕΛΚΕ θα προχωράει σε μερική ανάκληση της Απόφασης Ανάληψης Υποχρέωσης, προκειμένου να επιστρέφει το υπολειπόμενο ποσό στον προϋπολογισμό του Τμήματος.

**ΕΠΙΛΕΞΙΜΕΣ ΔΑΠΑΝΕΣ**

* Έξοδα μετακίνησης.
* Έξοδα εγγραφής συνεδρίου/καλλιτεχνικής δραστηριότητας (registration fees).
* Έξοδα διανυκτέρευσης (μόνον χρεώσεις δωματίου).

**ΠΡΟΥΠΟΘΕΣΕΙΣ ΚΑΤΑΒΟΛΗΣ ΤΩΝ ΔΑΠΑΝΩΝ**

**α. Να έχει εκδοθεί και αναρτηθεί στη Διαύγεια, πριν τη μετακίνηση και την πραγματοποίηση οποιασδήποτε δαπάνης, η Απόφαση Ανάληψης Υποχρέωσης (βλ. Προϋποθέσεις Οικονομικής Ενίσχυσης)**

**β. Προσκόμιση Πρωτότυπων Παραστατικών Επιλέξιμων Δαπανών (βλ. αναλυτικά Ημερολόγιο Κίνησης).**

**γ. Προσκόμιση των ακολούθων Συνοδευτικών Δικαιολογητικών:**

* [Έντυπο Ο.14.α](https://elke.uom.gr/wp-content/uploads/2019/06/O-14-ΗΜΕΡΟΛΟΓΙΟ-ΚΙΝΗΣΗΣ-Υ-Δ-_ΓΙΑ-ΜΕΤΑΚΙΝΗΣΕΙΣ-ΕΤΟΥΣ-2019.xls) – Ημερολόγιο Κίνησης για Υποψήφιους Διδάκτορες (βλ. αναλυτικά οδηγίες συμπλήρωσης).
* [Υπεύθυνη Δήλωση περί μη διπλής πηγής χρηματοδότησης της συμμετοχής στο Συνέδριο/Καλλιτεχνική Εκδήλωση (βλ. προ-τυπωμένη φόρμα)](https://elke.uom.gr/wp-content/uploads/2019/02/ΥΠΕΥΘΥΝΗ-ΔΗΛΩΣΗ-Υ-Δ-_ΑΠΟΚΛΕΙΣΤΙΚΗ-ΠΗΓΗ-ΧΡΗΜΑΤΟΔΟΤΗΣΗΣ-2019.doc).
* Πρόγραμμα Συνεδρίου/Καλλιτεχνική Εκδήλωση.
* Αντίγραφο της Εισήγησης /Εργασίας /Ανακοίνωσης που παρουσιάστηκε.
* Βεβαίωση παρουσίασης (Εισήγησης /Εργασίας /Ανακοίνωσης) από την Οργανωτική Επιτροπή του Συνεδρίου/Καλλιτεχνικής Εκδήλωσης ή άλλον κατά περίπτωση αρμόδιο.
* Απόφαση Ανάληψης Υποχρέωσης από τον Πρόεδρο της Επιτροπής Ερευνών αναρτημένη στη Διαύγεια (βλ. Προϋποθέσεις Οικονομικής Ενίσχυσης).

Ο Υποψήφιος Διδάκτορας μετά την ολοκλήρωση της μετακίνησής του θα καταθέτει στη ΜΟΔΥ του ΕΛΚΕ όλα τα παραπάνω παραστατικά και λοιπά συνοδευτικά δικαιολογητικά, μόνον εφόσον είναι πλήρη.

Ο Ε.Λ.Κ.Ε., κατόπιν ελέγχου της νομιμότητας, κανονικότητας και επιλεξιμότητας των δαπανών και συμβατότητας με τον ισχύοντα Κανονισμό Χρηματοδότησης όλων των παραπάνω δικαιολογητικών, προβαίνει στη διευθέτηση του οικονομικού αντικειμένου της, εν λόγω, κατηγορίας της θεσμοθετημένης Ερευνητικής Πολιτικής της Επιτροπής Ερευνών.»